LUR veroordeel plundering van skool in Ravensmead | Netwerk24
LUR veroordeel plundering van skool in Ravensmead
Deur Marelize Barnard 22 September 2019 20:42
Die Hoërskool Uitzig se deure is verlede week gesluit nadat 'n besluit hieroor reeds in 2018 geneem is. Foto: Melinda Stuurman, Son
Die brand Saterdag by die Hoërskool Uitzig in Ravensmead, Kaapstad, en die gepaardgaande plundering van die skool kom neer op die "blatante vernietiging van staatseiendom".
So sê Jessica Shelver, woordvoerder van Debbie Schäfer, Wes-Kaapse LUR vir onderwys. Die skool het verlede week amptelik sy deure gesluit nadat 'n besluit hieroor al in 2018 geneem is.
Shelver het Sondagmiddag gesê leerlinge en onderwysers sal die vierde kwartaal by ander skole in die omgewing, onder meer St. Andrew's Secondary School in Elsiesrivier en die Ravensmead Sekondêre Skool, voltooi.
Lees ook: Brand by skool in Ravensmead geblus
Die besluit om die skool te sluit, is geneem weens die onveilige en vervalle toestand van die skool.
Die Hoërskool Uitzig in Ravensmead is Saterdag gevandaliseer en selfs aan die brand gesteek.Foto: Argief
Shelver sê die brand Saterdag in die administratiewe kantore van die skool het gevolg op 'n plundertog.
Volgens Shelver het die Wes-Kaapse departement van onderwys verskeie veiligheidswagte aangestel om die skool op te pas, maar hulle het gevlug toe "massas mense" die skoolgeboue bestorm.
"Die meeste van die meubels en toerusting is verlede week by die skool verwyder, maar lede van die gemeenskap het die perseel betree om wat oor was te steel en te vandaliseer."
Mobiele klaskamers wat dié week na ander skole geneem sou word, is vernietig. Vensters, pype, deurrame en bedrading is alles uitgebreek.
"Dit is uiters ontstellend om te sien hoe 'n instelling soos dié op so 'n manier vernietig word, ongeag daarvan dat die skool gesluit word," sê Shelver. "Dit is 'n duidelike geval van die blatante vernietiging van staatseiendom."
* Die Kaapstadse brandweer-en-reddingsdienste het die brand Saterdag geblus, het Jermaine Carelse, die diens se woordvoerder, Saterdag aan Netwerk24 gesê.